b"\n_START_ARTICLE_\nVlahi\n_START_PARAGRAPH_\nVlahi (albansko: Vlleh\xc3\xab, \xc4\x8de\xc5\xa1ko: Vala\xc5\xa1i, gr\xc5\xa1ko: \xce\x92\xce\xbb\xce\xac\xcf\x87\xce\xbf\xce\xb9, poljsko: Wo\xc5\x82osi, srbsko: \xd0\x92\xd0\xbb\xd0\xb0\xd1\x81\xd0\xb8, tur\xc5\xa1ko: Ulahlar) je prvotno splo\xc5\xa1no ime, s katerim so ju\xc5\xbeni Slovani po svoji naselitvi na Balkanu imenovali staroselsko prebivalstvo: kolonizirane Romane, romanizirane Ilire, Tra\xc4\x8dane in druge. Ime je kasneje dobilo tudi druge pomene._NEWLINE_Ime Vlah izvira iz poimenovanja keltskih plemen: Rimljani so jih imenovali Volcae, Germani pa *Walh\xc5\x8dz. Kasneje je naziv *Walh\xc5\x8dz (srednje visokonem\xc5\xa1ko Walch, od koder so tudi pridevniki walhisch, voelsch'), postal splo\xc5\xa1en naziv za Kelte, po romanizaciji Galije pa za Romane \xe2\x80\x93 Francoze, Italijane, Retoromane in Romune. Slovani so ime prevzeli delno od Germanov, delno od Bizantincev (gr\xc5\xa1ko \xce\xb2\xce\xac\xce\xbb\xce\xb1\xcf\x87\xce\xbf\xcf\x82). V na\xc5\xa1em okolju se v obliki Lah naziv uporablja tudi za Italijane. Nekateri viri iz 13. stoletja z imenom Vlah poimenujejo tudi Dubrov\xc4\x8dane in ostale prebivalce jadranskih obalnih mest, ker je tam \xc5\xbeivelo \xc5\xa1e nekaj romanskih prebivalcev._NEWLINE_Naziv Vlah se je prav gotovo najpogosteje uporabljal za manj\xc5\xa1e skupine romansko (romunsko) govore\xc4\x8dega, ve\xc4\x8dinoma nomadskega prebivalstva Balkana od Makedonije do Kvarnerskega zaliva. Razen s splo\xc5\xa1nim imenom Vlahi so jih imenovali tudi Romuni, Aromuni, Cincarji, \xc4\x8ci\xc4\x8di (istrski Vlahi), Morovlahi (Morlaki), Karavlahi, Kucovlahi, Karavuni, Karavunci, Karaka\xc4\x8dani, Meglenski Vlahi itd._NEWLINE_Pravni polo\xc5\xbeaj Vlahov je bil ponekod dolo\xc4\x8den s posebnimi zakonskimi dolo\xc4\x8dili (Du\xc5\xa1anov zakonik, Zakonik cetinskih Vlahov). Vlahi so po\xc4\x8dasi opustili nomadski na\xc4\x8din \xc5\xbeivljenja: najprej so za\xc4\x8deli prezimovali v zasilnih naseljih (katunih), od 15. stoletja dalje pa so \xc5\xbeiveli v stalnih vla\xc5\xa1kih vaseh. Lastnikom pa\xc5\xa1nikov so morali pla\xc4\x8devati davke (travarina, del prirasta \xc5\xbeivine) ali opravljati razna dela, na primer pasti \xc5\xbeivino svojega fevdalnega gospoda._NEWLINE_Vlahi so na ozemlju Balkana \xc5\xbee davno opustili svoj jezik (razen v istrski \xc4\x8ci\xc4\x8dariji) in prenehali obstojati kot posebna etni\xc4\x8dna skupina, vendar so za seboj pustili mnogo, predvsem geografskih, imen, pri nas na primer La\xc5\xa1ko. Vlahi \xc5\xbeivijo danes samo \xc5\xa1e v osmih vaseh v \xc4\x8ci\xc4\x8dariji, kjer so deloma ohranili tudi romunski jezik, prisotni so v ve\xc4\x8djem \xc5\xa1tevilu \xc5\xa1e v Makedoniji, Albaniji in Gr\xc4\x8diji. Makedonski Vlahi (Cincarji) sami sebe imenujejo Arm'nj (iz latinskega Romaus, Rimljan). \xc5\xbdivijo ve\xc4\x8dinoma v mestih (Kru\xc5\xa1evo, Bitola), nomadske Cincarje pa imenujejo tudi Karavunci, Karaguni, Karaka\xc4\x8dani ali Kucovlahi. Vlahi so v Albaniji in Gr\xc4\x8diji znani tudi pod nazivom Aromuni._NEWLINE_Meglenski Vlahi \xc5\xbeivijo pod planino Ko\xc5\xbeuv. Bavijo se prete\xc5\xbeno s poljedelstvom in se od Cincarjev razlikujejo po jeziku, no\xc5\xa1i in obi\xc4\x8dajih."